Tájékoztatás a római katolikus hit- és erkölcstan oktatásról

Tisztelt Szülők!

2013 szeptemberétől, a bevezetésre kerülő erkölcstan oktatással egyidejűleg lehetőség nyílik arra, hogy a „hit- és erkölcstan” nevű tantárgy választásával, melyet az előbbi helyett kötelezően választható tárgyként jelöl meg a törvény, órarendi kereten belül részesüljenek a fiatalok megfelelő felekezeti hitoktatásban. 2020 szeptemberétől, Zalaszántón a katolikus hit- és erkölcstan oktatást a Keszthely Magyarok Nagyasszonya Plébánia látja el.

Az Isten a szülőkre bízta a gyermekek nevelését. Őszintén kívánják, hogy boldogok legyenek. Ehhez pedig nemcsak a fizikai jólét, nemcsak a tudományok és művészetek ismerete és a sport szeretete tartozik hozzá, hanem – és főként – az is, hogy megtalálják helyüket a világban és Istennel minél szorosabb kapcsolatba kerüljenek. Ennek egyik eszköze az iskolai hitoktatás. Elengedhetetlen, hogy keresztényként és európai emberként, a felnövekvő generáció megismerje a keresztény élet és kultúra alapjait és történetét. Ne felejtsük el azonban, hogy egyedül az iskolai hittanra való beíratás még nem elegendő a teljes vallásos neveléshez. Szükség van a családban végzett közös imádságra. Fontos, hogy lehetőleg közösen vegyen részt a család a vasárnapi szentmisén és a gyermekek időben felkészüljenek az első gyónásra, az elsőáldozásra és a bérmálásra is.

A katolikus hit- és erkölcstan órán a bibliai történeteken keresztül, Jézus tanítása és a katolikus Egyház tanításai alapján a gyerekek - életkori sajátosságaiknak megfelelően - megismerkedhetnek Isten szeretetével, Istennel élő kapcsolatot alakíthatnak ki, aki biztos támasz az életükben. Olyan témakörökkel és kérdésekkel foglalkozunk, amelyek hozzájárulnak a gyermekek erkölcsi érzékének, lelkiismeretének fejlődéséhez, miközben a gyermekek maradandó értékeket erősítenek meg magukban, fejlődnek bennük azok a pozitív belső késztetések, illetve erények, amelyek segítenek a jó és a rossz felismerésében, értékeken alapuló, felelős döntések meghozásában. A hitoktatásba beleépítve, a gyermekek részesednek az általános erkölcstan ismeretekben is. Valamint bevezetést kapnak az Egyház életébe, az imádságba, a közösségi alkalmak ismeretébe és a szentségek és szentelmények ünneplésébe, amelyekkel életük folyamán találkoznak. (keresztelés, elsőáldozás, bérmálás, esküvő, temetés stb.) Hisszük, hogy ezek az értékek biztos támpontot jelenthetnek gyermeke életében.

Kérjük, hogy válasszák a katolikus hit- és erkölcstan oktatást gyermekük számára. Mindenkit szeretettel várunk, a jelentkezésnek nem feltétele, hogy a gyermek meg legyen keresztelve. Amennyiben kérdésük van, bátran forduljanak hozzám, a janosmokos@gmail.com e-mail címen.

Szülői hivatásukra és családjukra az Isten bőséges áldását kérem!

Keszthely, 2021. február 25.

 Mokos János

 diakónus, hitoktató